三峽橋
作者：錢聞詩
朝代：宋

paragraphs: 生平有志在山水，得紱此邦非偶爾。
行行白鹿書院來，小輿竹逕松陰裏。
輕雷急鼓山前聞，飛梁截截水下噴。
有如蛟龍捲滄海，怒氣直欲山前吞。
勸客倚欄同把盞，低頭千夫眩雙眼。
自非建始决金隄，端是晉陽徹三板。
手摩題石苔蘚斑，駐看未飽不忍還。
誰能挽之出廬山，一洗塵俗清人間。